Mindenhol megfelelő a természetes fürdőhelyek vízminősége
A Népegészségügyi Főosztály munkatársai – a szezon megkezdése előtt és a fürdési idény alatt is – fokozottan ellenőrzik a közegészségügyi-járványügyi előírások és egyéb – a fürdőzők és dolgozók egészségének védelme érdekében hozott – intézkedések betartását – tudtuk meg a Bács-Kiskun Megyei Kormányhivataltól.
A megyében hét természetes kijelölt fürdőhely található: Soltvadkert – Vadkerti-tó Dunapataj – Szelidi-tó Kiskunmajsa – Szabadstrand Tiszakécske – Szabadstrand Baja Kamarás – Duna Kecskemét – Záportározó Kunfehértó – Szabadstrand A fürdőhelyek nyitását minden esetben mintavétel előzi meg. A népegészségügyi hatóság a szezon hosszától függően, havi rendszerességgel ellenőrzi a természetes fürdőhelyek vízminőségét. A szakemberek akkreditált laboratóriumban elemzik a mintákat, amelyekben szennyező baktériumok jelenlétét vizsgálják. Jelenleg minden megyei természetes kijelölt fürdőhely esetében megfelelő a vízminőség. Az idei megyei vízvizsgálati eredmények a bkmkh.hu oldalon érhetők el, a természetes fürdőhelyek Nemzeti Népegészségügyi Központ általi besorolása pedig az nnk.gov.hu oldalon található. A szakemberek – a természetes fürdőhelyek kijelölése és ellenőrzése során – a Nemzeti Népegészségügyi Központ által készített útmutató előírásait követik, amely szintén a nnk.gov.hu oldalon olvasható – áll a Bács-Kiskun Megyei Kormányhivatal közleményében. Képünk illusztráció a Vadkerti-tóról!